Predkladacia správa

Návrh na poverenie vyjednávačov a signatárov kolektívnej zmluvy vyššieho stupňa na rok 2006 uzatváranej podľa § 2 ods. 3 písm. d) zákona č. 2/1991 Zb. o kolektívnom vyjednávaní v znení neskorších predpisov (ďalej len „zákon o kolektívnom vyjednávaní“) bol predložený vláde Slovenskej republiky v zmysle § 3 písm. f) zákona o kolektívnom vyjednávaní, za účelom uzatvorenia kolektívnej zmluvy vyššieho stupňa na rok 2006 medzi zástupcami poverenými vládou Slovenskej republiky a reprezentatívnymi zástupcami zamestnávateľov uvedenými    v § 1 ods. 1 zákona č. 553/2003 Z. z.  o odmeňovaní niektorých zamestnancov pri výkone práce vo verejnom záujme (ďalej len „zákon o odmeňovaní“ )  a zástupcami príslušných vyšších odborových orgánov. Vláda Slovenskej republiky uznesením     č. 517 z 29. júna 2005 súhlasila s návrhom na poverenie signatárov kolektívnej  zmluvy vyššieho stupňa na rok 2006 pre zamestnávateľov, ktorí pri odmeňovaní postupujú podľa zákona č. 553/2003 Z. z.  o odmeňovaní niektorých zamestnancov pri výkone práce vo verejnom záujme.

Za signatárov kolektívnej zmluvy vyššieho stupňa na rok 2006 pre zamestnávateľov, ktorí pri odmeňovaní postupujú podľa zákona č. 553/2003 Z. z.  o odmeňovaní niektorých zamestnancov pri výkone práce vo verejnom záujme boli predsedom vlády poverení minister financií SR Ivan Mikloš, minister práce, sociálnych vecí a rodiny SR Ľudovít Kaník, minister školstva SR Martin Fronc, minister zdravotníctva SR Rudolf Zajac a minister vnútra SR Vladimír Palko.

	Vzhľadom na zmenu vedúceho predstaviteľa Ministerstva práce, sociálnych vecí a rodiny Slovenskej republiky, navrhuje sa za signatára poveriť ministerku práce, sociálnych vecí a rodiny Slovenskej republiky Ivetu Radičovú. 

Materiál vzhľadom na jeho charakter nebol predmetom medzirezortného pripomienkového konania. Zmena  signatára kolektívnej zmluvy vyššieho stupňa na rok 2006 nebude mať negatívny finančný dosah  na štátny rozpočet, rozpočty vyšších územných celkov a obcí, nebude mať dopad na zamestnanosť, tvorbu pracovných miest a na životné prostredie.